કાન્તિ મડિયા એક વાર ‘ડેથટ્રેપ’ નામના એક અંગ્રેજી નાટક પરથી ‘ખેલ ખતરનાક’ નામનું નાટક કરી રહ્યા હતા. આ જ અરસામાં તેજપાલ નામના એક ભાઈએ અભિનેતા પરેશ રાવલને આ નાટકના વિષયવસ્તુ વિશે વાત કરી. પરેશ રાવલને કથા ગમી, પણ એમને જરા કુમતિ સૂઝી. કાન્તિ મડિયાના નાટક ‘ખેલ ખતરનાક’ની સાથે જ ‘ડેથટ્રેપ’ નાટક પર આધારિત બીજું નાટક રાતોરાત તૈયાર કરવું, એવો નિર્ણય પરેશભાઈએ લીધો. નાટક સંપૂર્ણ તૈયાર થઈ જાય, ત્યાં સુધી કોઈને કશી ખબર જ ન પડવા દેવી, એવું નક્કી કરવામાં આવ્યું. ચોરીછૂપી રંગભવન (ધોબીતળાવ) માં રિહર્સલ શરૂ કર્યા.